text: Kraftig røg fra brand kunne ses fra motorvejen
  24 juni 2018 kl. 21.06
  Ild i halmlade på 300 kvadratmeter giver en del røg.
  Søndag aften gik der ild i en lade fuld af halm på Sadderupvej mellem Esbjerg og Bramming. Det er en 300 kvadratmeter stor lade, og det medførte en kraftig, sort røgudvikling.
  Røgen var så kraftig, at man kunne se den, hvis man kørte forbi på motorvejen. Det fortæller vagtchefen ved Syd- og Sønderjyllands Politi.
  Ingen mennesker eller dyr kom til skade ved branden, men den giver travlhed for Sydvestjysk Brandvæsen, som forventer at skulle efterslukke til ud på natten. Årsagen til branden er endnu ikke fundet.
  